Kano na ɗaya daga cikin manyan birane a ƙasar Hausa. Kano itace cibiyar kasuwanci ta Najeria gaba ɗaya. Jihar Kano tana da kananan hukumomi guda arba'in da hudu. Kano gari ne da yake da masarauta mai ɗunbun tarihi, mai kwarjini a cikin ƙasashen Hausa da kewaye. Haka kuma Kano gari ne babba wanda mazauna cikin sa ke magana da harshen Hausa. Kano shine gari mafi yawan jama'a a Najeriya gaba ɗaya. Cikin birnin Kano akwai ƙofofi kamar haka Kofar Gadon Kaya, Kofar Famfo, Kofar Na'isa, Kofar nasarawa, Sabuwar Kofa, Kofar Mazugal, Kofar Dawanau, Kofar Dan Agundi, Kofar Dukawoya, Kofar Ruwa, Kofar Kansakali, Kofar Mata. Yawan mutanen da suke garin Kano ya haura kimanin mutane miliyan goma (10,000,000) a kidayar da aka yi a shekara ta alif dubu biyu da shida (2006). Jihar Kano tana da matukar tasiri a yawan mutane a Najeriya, saboda ita ce ta fi kowace jiha yawan mutane a Najeriya. Idan ka zo Kano za ka samu mutane daga ko'ina a fadin duniya, tun daga na kudancin Najeriya, zuwa kasashen dake makwabtaka da Najeriya, haka kuma za ka tarar da mutanen Sin (wato China), da kuma na kasashen Larabawa har da turawan yammacin duniya.